**Valentīns Jeremejevs** (dzimis 1976. gada 12. novembrī Rīgā) ir Latvijas uzņēmējs, politiķis un aktīvists. Šobrīd partijas "Tautas varas spēks" (iepriekš — *Alternative*) līderis. Darbojies Latvijas Zaļajā partijā. Pazīstams arī kā skandalozs sabiedriskais aktīvists, regulārs dažādu protesta akciju rīkotājs un dalībnieks.

Izglītība
---------

1994.gadā ieguvis vidējo izglītību Rīgas 95. vidusskolā.

2000. gadā absolvējis Latvijas Universitātes Ekonomikas un Vadības fakultāti, specialitāte — starptautiskās ekonomiskās attiecības.

Profesionālā darbība
--------------------

Viens no pirmajiem uzņēmējiem jaunajā Latvijas vēsturē, kurš atvēra ražošanu Ķīnas Tautas Republikā.[*nepieciešama atsauce*] 2004. un 2005. gadā Latvijas Republikas ekonomiskais pārstāvis Ķīnas Tautas Republikā.[*nepieciešama atsauce*]

2008. gadā atvēris dūņu kosmētikas produktu ražošanas uzņēmumu "ELIĒR", nodarbojas ar uzņēmuma stratēģisko attīstību. Iecelts arī kā valdes amatpersona laulātās Kristīnes Jeremejevas dibinātajā uzņēmumā SIA "Beauty Retail", kas izplata ELIĒR zīmola dūņu kosmētikas preces interneta veikalos.

2011. gadā nodibināja labdarības fondu "ELIER Charity Foundation".

2015. gadā dibināja nekustamo īpašumu pakalpojumu uzņēmumu SIA "Dārziņu nami", kas savukārt kopā ar Igaunijas uzņēmumu *OU Adviser Finances* pārvalda finanšu investīciju uzņēmumu SIA "Aeternum Libertarian Foundation". Valentīns Jeremejevs tajā darbojas direktora amatā. Savukārt Igaunijas uzņēmums *OU Adviser Finances* pieder Krievijas tenisa spēlētājam Valerijam Kasjanovam.

2016. gadā sāka vadīt Latvijas Zinātņu Akadēmijas Zinātnes Fondu, kas nodarbojas ar zinātnes tēla veidošanu, tehnoloģijas un izgudrojumu komercializāciju. Fondu vadīja valdes priekšsēdētaja amatā līdz 2020. gadam.[*nepieciešama atsauce*]

Politiskā un sabiedriskā darbība
--------------------------------

Darbojies Latvijas Zaļajā partijā, bijis tās Rīgas nodaļas vadītājs.

2018. gadā nodibinājis politisko biedrību "Tautas varas fronte", oficiāli reģistrēta kā politiķa un uzņēmēja Andreja Jonkina biedrība "Tautas tiesību kustība". Biedrības valdē bija arī Jānis Lamberts un bijušais distanču slēpotājs, olimpisko spēļu dalībnieks Roberts Raimo. Biedrība aktīvi iesaistījusies dažādās protestu un sabiedrības dezinformācijas aktivitātēs, tai skaitā izplatot viltus ziņas par Covid-19 vīrusu, kā arī Valentīna Jeremejeva vadībā uzsāka parakstu vākšanu par referendumu nolūkā aizliegt LBGT kustības pasākumu Baltijas praids.

2020. gada nogalē pret Jeremejevu tika uzsākts kriminālprocess par huligānismu, uzskatot, ka viņa izplatītās viltus ziņas par Covid-19 izplatību ir saistītas ar sabiedrības drošības apdraudējumu, un tās izraisījušas sabiedrisko rezonansi, radījušas neizpratni par likumību un ir vērstas pret epidemioloģisko drošību. Apcietināts 9. decembrī, vēlāk atbrīvots pret drošības naudu 50 000 eiro apmērā. Neraugoties uz to, Jeremejevs turpināja piedalīties saistītās aktivitātēs. 2021. gadā piedalījās politiķa Aināra Šlesera vadītās partijas "Latvija pirmajā vietā" rīkotajā protestā pret obligātu vakcināciju pret Covid-19 vīrusu. Saistībā ar tiesas lēmumu par biedrības "Tautas tiesību kustība" iesaisti viltus ziņu izplatīšanā par Covid-19, 2021. gadā biedrības darbība tika izbeigta.

2021. gada laikā Valentīns Jeremejevs izveidoja vairākas jaunas sabiedriskas organizācijas:

* Bērnu veselības aizsardzības kustība;
* Neatkarīgā skolotāju arodbiedrība;
* Nevakcinēto alianse;
* Latvijas vīru biedrība.

2022. gada maijā Valentīns Jeremejevs nonāca partijas *Alternative* vadībā, pārveidojot to par partiju "Tautas varas spēks". Partija startēja 14. Saeimas vēlēšanās, taču, nepārvarot 5% barjeru, Saeimā neiekļuva. Pēc vēlēšanu rezultātu paziņošanas, Jeremejevs rezultātus apstrīdēja, iesniedzot sūdzības Centrālajā vēlēšanu komisijā. Tāpat viņš izplatīja savu viedokli sociālajos medijos, ko pēc tam pārpublicēja Jeremejeva izveidotās sabiedriskās organizācijas, kā, piemēram, Neatkarīgā skolotāju arodbiedrība.

Atsauces
--------

1. ↑  vestnesis.lv. «Politisko partiju reģistra ziņa, 15.07.2022. - Latvijas Vēstnesis». *www.vestnesis.lv* (latviešu). Skatīts: 2022-11-05.
2. 1 2  «Valentīns Jeremejevs - Politiskā partija "Tautas varas spēks" / 14. Saeimas vēlēšanas - LSM.lv». *www.lsm.lv* (latviešu). Skatīts: 2022-11-05.
3. ↑  «Saeimas vēlēšanu sarakstu pirmajās vietās gan uzņēmēji, gan bezdarbnieki». *blog.lursoft.lv* (lv-LV). Skatīts: 2022-11-05.
4. ↑  «Zaļo partiju pamet Jeremejevs; lems par Kļaviņu un Kalnozolu». tvnet.lv. Skatīts: 2018. gada 12. novembrī.
5. ↑  «UR informācijas portāls». *info.ur.gov.lv*. Skatīts: 2022-11-05.
6. ↑  «Tiesa nolemj izbeigt viltus ziņu lietā aizdomās turētā Jeremejeva pārstāvētās «Tautas varas fronte» darbību». *www.lsm.lv* (latviešu). Skatīts: 2022-11-05.
7. ↑  www.DELFI.lv. «Zinātnes fonda prezidents rosina rīkot referendumu par praida norisi; dalībniekus dēvē par slimiem». *delfi.lv* (latviešu), 2017-12-30. Skatīts: 2022-11-05.
8. ↑  Covid-19 viltus ziņu lietā aizdomās turētais Jeremejevs atbrīvots pret 50 000 eiro drošības naudu LSM
9. ↑  LETA. «Partijas "Latvija pirmajā vietā" rīkotais pikets par brīvprātīgo vakcināciju».[novecojusi saite]
10. ↑  «Tiesa nolemj izbeigt viltus ziņu lietā aizdomās turētā Jeremejeva pārstāvētās "Tautas varas fronte" darbību». *tv3.lv* (latviešu). Skatīts: 2022-11-05.
11. ↑  vestnesis.lv. «Paziņojumi kreditoriem un ieinteresētajām personām, 06.04.2021. - Latvijas Vēstnesis». *www.vestnesis.lv* (latviešu). Skatīts: 2022-11-05.
12. ↑  «Partiju pārņemšana neilgi pirms vēlēšanām – šovasar diezgan populāra metode». *www.lsm.lv* (latviešu). Skatīts: 2022-09-14.
13. ↑  «14. SAEIMAS VĒLĒŠANAS». *sv2022.cvk.lv*. Skatīts: 2022-11-05.
14. ↑  vestnesis.lv. «Par politiskās partijas 'Tautas varas spēks'… - Latvijas Vēstnesis». *www.vestnesis.lv* (latviešu). Skatīts: 2022-11-06.
15. ↑  «Neatkarīga Skolotāju Arodbiedrība». *www.facebook.com* (latviešu). Skatīts: 2022-11-06.